送懷玉之越謁秋房使君
作者：胡仲弓
朝代：宋

paragraphs: 紛紛人海中，有客面如鐵。
前日方遊吳，今日又走越。
一身天地間，行役勞歲月。
問子去何爲，豈是事干謁。
往訪蓬萊翁，欲換詩仙骨。
此行遇故知，茂林有清樾。
元龍百尺樓，千鈞引一髮。
妙年負壯志，三軍不可奪。
不見韓致光，虎鬚手曾捋。
不見燭之武，雖老更奇崛。
一杯壯行色，肯作兒女別。
朔風正凝寒，柳已不堪折。
贈子一枝梅，掉我三寸舌。
臨風語未終，長江櫓聲發。